စစ်တွေမြို့ရှိ ထင်ရှားသော အရပ်ဌာနေများ

စစ်တွေမြို့တည်ထောင်စဥ်အခါကပင် ထင်ရှားသော အဆောက်အဦများ၊ နေရာဌာနများသည် ပေါ်ပေါက်ခဲ့သည်။ ထိုအထဲမှ တချို့ကို သက္ကရာဇ် အစဥ်အားဖြင့် ဖော်ပြထားပါသည်။

၁။ ဆတ်ရိုးကျချောင်း

စစ်တွေမြို့၏ မြောက်ဘက်နယ်နမိတ်ဖြစ်သည်။ မြို့တည်စကပင် ဆိပ်ခံတံတားများရှိခဲ့သည်။ ရခိုင်ဒေသ ကူးသန်းရောင်းဝယ်ရေး၏ ဗဟိုချက်မတစ်ခု ဖြစ်သည်။ ၂၀-ရာစုခေတ်တွင် ပြည်တွင်းရေကြောင်း သင်္ဘောဆိပ်များ၊ သင်္ဘောကျင်းများ၊ ဆန်စက်ကြီးငယ် ၃၃ စက်တို့ရှိခဲ့သည်။ ယခု ဆိပ်ခံတံတားများရှိ၍ အလွန်စည်ကားသည်။

၂။ ကလေချောင်း

ဆတ်ရိုးကျချောင်းဝမှ တောင်ဘက် ခုနစ်ဖာလုံအကွာတွင် ကုလားတန်မြစ်ထဲသို့ စီးဆင်းသည့်ချောင်း ဖြစ်သည်။ စစ်တွေမြို့ထဲတွင် တစ်ခုတည်းသော ချောင်းဖြစ်ပြီး နေရာအနှံ့လိုလိုတွင် ခက်ဖြာစီးဆင်းသည်။ စစ်တွေမြို့၏ အဓိက ရေနုတ်မြောင်းဖြစ်သည်။ ရှေးအခါက ကလေတပ် (လူငယ်သွေးသောက်တပ်) ထားခဲ့၍ ကလေတပ်ဟု အမည်တွင်သည်။

၃။ ခမောင်းချောင်း

မင်းကြီးကျောက်တန်း၏ တောင်ဘက် ပေ တစ်ထောင်ခန့်တွင် ကုလားတန်မြစ်သို့ စီးဝင်သည့်ချောင်းဖြစ်သည်။ ကလေချောင်းပြီးလျှင် ဒုတိယအရှည်ဆုံးချောင်းလည်းဖြစ်သည်။ ချောင်းဖျားသည် ပလုပ်တောင်၏ တောင်ဘက်မှ စီးဆင်းသည်။ ဤချောင်းဖျားရပ်တွင် ခဝါသည်များ ‌လျှော်ဖွတ်ခဲ့သဖြင့် နောင်တွင် ခဝါသည်ချောင်းဟုလည်းတွင်သည်။ အုပ်ချုပ်ရေးရုံးတို့သည် ဤ‌ချောင်းနှင့် မယူလမ်းကြားတွင် ရှိသည်။

၄။ သမ္ဗာန်ချောင်း

ခမောင်းချောင်း၏ တောင်ဘက်အနီးတွင် ကုလားတန်မြစ်သို့ စီးဝင်သည်။ ရခိုင်လို ‘သမ်ပိုင်ချောင်း’ ဖြစ်သည်။ ချောင်းဖျားပိုင်းတွင် ယခု ထောင်ကြီးရှိသဖြင့် ထောင်ချောင်းဟုလည်းခေါ်သည်။ ဤ‌ချောင်းကို ကပိုင်ချောင်းဟုလည်း ခေါ်ဆိုကြသည်။

၅။ ဗ‌ဒေါမော်ချောင်း

သမ္ဗာန်ချောင်း၏တောင်ဘက်တွင် ဗဒေါမော်ချောင်းသည် ကုလားတန်မြစ်သို့စီးဝင်သည်။ ယခု မြောင်းသာသာ ရှိတော့သည်။ ဗဒေါမော်နတ်ကွန်း၏ မြောက်ဘက်အနီးတွင် ရှိသည်။

၆။ မင်းကြီးကျောက်တန်း

စစ်တွေမြို့တည်ထောင်စဥ် ၁၈၂၆ ခုနှစ်ကပင် တိုင်းမင်းကြီး၏မော်တော်များ ဆိုက်ကပ်ရန် တည်ဆောက်ခဲ့သော ဖောင်တော်ဖြစ်သည်။ ကုလားတန်မြစ်ကမ်းတွင်ရှိသည်။ ကမ်းမှ ပေ ၆၅၅-ပေ ရှည်သည်။ ပွိုင့်အငူမှ မြောက်ဘက် တစ်မိုင်ခွဲ၊ ဆတ်ရိုးကျချောင်းဝမှ တောင်ဘက် တစ်မိုင် ခြောက်ဖာလုံတွင်ရှိသည်။ ဤဖောင်တော်တွင် အသုံးပြုသောကျောက်များမှာ မြောက်ဦးနန်းရာကုန်းရှိ မြောက်ဘက်စွန်ဆုံး တံတိုင်းကို ဖြိုဖျက်ယူလာခြင်း ဖြစ်သည်။